Návrh
VYHLÁŠKA

Ministerstva obrany Slovenskej republiky

z .................. 2015

ktorou sa vykonáva zákon č. ..../2015 Z. z. o geodézii a kartografii
a o zmene a doplnení niektorých zákonov

Ministerstvo obrany Slovenskej republiky podľa § 31 ods. 2 zákona č. ..../2015 Z. z. o geodézii a kartografii a o zmene a doplnení niektorých zákonov (ďalej len „zákon“)  ustanovuje:

§ 1
Parametre geodetických referenčných 
systémov pre potreby obrany štátu 

    (1) Geodetické činnosti pre potreby obrany štátu sa vykonávajú v týchto geodetických referenčných systémoch:
a) Európsky terestrický referenčný systém (záväzná skratka „ETRS89“), 
b) Baltský výškový systém po vyrovnaní (záväzná skratka „Bpv“), 
c) Gravimetrický referenčný systém (záväzná skratka „S-Gr 1971“),
d) Európsky vertikálny referenčný systém (záväzná skratka „EVRS“).

    (2) Európsky terestrický referenčný systém je identický so Svetovým geodetickým systémom (záväzná skratka „WGS84“) a je pre potreby obrany štátu definovaný týmito parametrami:
a)	elipsoidom Geodetického referenčného systému 1980 s týmito konštantami: 
1.	a = 6 378 137 m, kde konštanta „a" je dĺžka hlavnej polosi ekvipotenciálneho elipsoidu,
2.	GM = (3 986 005 + 0, 6) x 108 m3.s-2, kde konštanta „GM" je geocentrická gravitačná konštanta,
3.	J2 = 108 263 x 10-8, kde konštanta „J2" je zonálny geopotenciálny koeficient druhého stupňa,
4.	ω = (7 292 115, 85 + 0, 150 0) x 10-11 rad.s-1, kde konštanta „ω" je uhlová rotácia Zeme, 
b) súborom geocentrických súradníc európskych bodov Medzinárodného terestrického referenčného rámca situovaných na stabilnej časti Euroázijskej tektonickej platni a  vztiahnutých na epochu 1989.0,
c) súborom parametrov umožňujúcich transformáciu geocentrických súradníc európskych bodov aktuálnej verzie Medzinárodného terestrického referenčného rámca do Európskeho terestrického referenčného systému.

(3) Baltský výškový systém po vyrovnaní je pre potreby obrany štátu definovaný týmito parametrami:
a) referenčným bodom, ktorým je stredná hodnota morského vodočtu v Kronštadte, 
b) súborom normálnych výšok bodov z medzinárodného vyrovnania nivelačných sietí východoeurópskych štátov.

(4) Gravimetrický referenčný systém je pre potreby obrany štátu definovaný hodnotami tiažového zrýchlenia meraného na bodoch Medzinárodného etalónového gravimetrického polygónu z Krakova do Budapešti, na území Slovenskej republiky lokalizovaného úsekom Javorina - Slovenské Ďarmoty; tiažové zrýchlenie je vyjadrené v Postupimskom tiažovom systéme, ktorý je opravený o konštantnú hodnotu -14 x 10-5 m.s-2.

(5) Európsky vertikálny referenčný systém je nulový slapový a kinematický systém rotujúci spolu so Zemou založený na týchto konvenciách:
a) vzťažnou výškovou hladinou prechádzajúcou vodočtom v Amsterdame, ktorá je definovaná ako ekvipotenciálna plocha, na ktorej je potenciál tiažového poľa Zeme konštantný, pričom platí Wo=W0E=konšt. a 
1. „Wo“ je potenciál tiažového poľa Zeme,
2. „W0E“ je potenciál konvenčnej nulovej hladiny Európskeho vertikálneho referenčného systému,
b) jednotkou dĺžky, ktorou je meter, jednotkou času, ktorou je sekunda, mierkou, ktorá je konzistentná s geocentrickým koordinovaným časom v súlade s rezolúciami Medzinárodnej astronomickej únie a Medzinárodnej únie geodézie a geofyziky, čo je zabezpečené vhodným relativistickým modelovaním,
c) výškovou zložkou ΔWP, ktorou je rozdiel medzi „WP“ potenciálom tiažového poľa Zeme prechádzajúceho bodom P a „W0E“ potenciálom konvenčnej nulovej hladiny Európskeho vertikálneho referenčného systému, kde rozdiel potenciálu ΔWP je označovaný ako geopotenciálna kóta „Cp“, pričom platí ΔWP = CP = W0E – WP,
d) normálnymi výškami, ktorými sú ekvivalentné geopotenciálnym kótam, ak sa špecifikuje referenčné tiažové pole.

§ 2
Podrobnosti o vykonávaní geodetických a kartografických činností 
pre potreby obrany štátu 

(1) Pre potreby obrany štátu sa vykonávajú tieto geodetické a kartografické činnosti:
a) budovanie vytyčovacích sietí vo vojenských obvodoch, územiach potrebných na obranu štátu, v miestach vzniku krízových situácií a v oblastiach vzniku vojenských konfliktov, 
b) podrobné vytyčovanie a kontrola geometrických parametrov stavebných objektov a zariadení, meranie a zobrazenie predmetov skutočného vyhotovenia stavby, 
c) tvorba a správa priestorovej bázy údajov, ktorá je obsahom vojenského informačného systému o území v rozsahu:    
     1. fotogrametrické, topografické a geodetické zameranie polohy a výšky objektov, ich veľkosti a tvaru, priebehu a zisťovanie kvalitatívnych a kvantitatívnych vlastností objektov na zemskom povrchu,
    2. registrácia zameraných údajov podľa bodu 1 do databázy priestorových informácií o území, transformácia týchto údajov do vektorového formátu, kontrola kvality zameraných údajov a ich archivácia, 
d) spracovanie materiálov leteckého snímkovania prostredníctvom leteckej fotogrametrie v rozsahu  
	1. výpočet parametrov vonkajšej a vnútornej orientácie a ortorektifikacia  leteckých
meračských snímok a ich registrácia v geodetických referenčných systémoch,
	2. tvorba vojenských ortofotomozaík a ortofotomáp. 

(2) Vyhotovenie geodetickej časti merania a zobrazenia vojenských stavebných objektov podľa odseku 1 písm. b) obsahuje číselné a grafické spracovanie výsledkov merania skutočnej polohy a výšky pozemných, podzemných a nadzemných objektov a zariadení v realizácii záväzného geodetického referenčného systému. Geodetická časť dokumentácie merania a zobrazenia vojenských stavebných objektov obsahuje číselné a grafické spracovanie výsledkov merania skutočnej polohy a výšky pozemných, podzemných a nadzemných objektov a zariadení v záväznom geodetickom systéme. Priestorové zameranie všetkých podzemných vedení a zariadení sa realizuje pred ich zakrytím.

(3) Geodetická časť dokumentácie merania a zobrazenia vojenských stavebných objektov je podkladom na
a) kolaudáciu stavby, 
b) spracovanie údajov pre tvorbu geografických informačných systémov.

(4) Geodetická časť dokumentácie merania a zobrazenia vojenských stavebných objektov je vyhotovená podľa výsledkov priameho geodetického merania nadväzujúceho na vytyčovaciu sieť stavby.

(5) Elaborát z geodetickej časti dokumentácie merania a zobrazenia vojenských stavebných objektov obsahuje:
a) technickú správu, 
b) zoznam súradníc a výšok podrobných bodov, 
c) súbor údajov obsahujúci polohopis, popis, prípadne výškopis v digitálnej aj grafickej forme.

Podrobnosti o tvorbe vojenského štátneho mapového diela
§ 3

(1) Vojenské štátne mapové dielo tvoria
a) topografické mapy v mierke 1:25 000, 1:50 000 a v mierke 1:100 000, 
b) mapy pre spoločné operácie v mierke 1:250 000, 
c) vojenskogeografické mapy v mierke 1:500 000 a v mierke 1:1 000 000, 
d) špeciálne mapy pre potreby obrany štátu.

(2) Záväznými lokalizačnými štandardmi vojenského štátneho mapového diela sú polohový a výškový geodetický referenčný systém, kartografické zobrazenie, klad, rozmery a označenie mapových listov a obsah máp.

       (3) Vojenské štátne mapové dielo je vytvorené v Európskom terestrickom referenčnom systéme. 

      (4) V osobitných prípadoch možno do vojenského štátneho mapového diela vykonať dotlač súradnicovej siete akéhokoľvek kartografického zobrazenia.

      (5) Výškové údaje vojenského štátneho mapového diela sa uvádzajú v Baltskom výškovom systéme po vyrovnaní.

§ 4
Klad mapových listov
vojenského štátneho mapového diela 

      (1) Klad mapových listov vojenského štátneho mapového diela vychádza z delenia topografickej mapy v mierke 1:1 000 000.

 (2) Klad a rozmery mapových listov vojenského štátneho mapového diela malých a stredných mierok sú odvodené
a) pre mapu v mierke 1:500 000 z delenia mapového listu v mierke 1:1 000 000 na polovice 
na dve vrstvy, 
b) pre mapu v mierke 1:250 000 z delenia mapového listu v mierke 1:1 000 000 na 12 dielov v troch stĺpcoch a štyroch vrstvách.

(3) Klad a rozmery mapových listov vojenského štátneho mapového diela stredných mierok sú odvodené 
a) pre mapu v mierke 1:100 000 z delenia mapového listu v mierke 1:250 000 na šesť dielov v troch stĺpcoch a dvoch vrstvách, 
b) pre mapu v mierke 1:50 000 z delenia mapového listu v mierke 1:250 000 na 24 dielov v šiestich stĺpcoch a štyroch vrstvách, 
c) pre mapu v mierke 1:25 000 z delenia mapového listu v mierke 1:50 000 na štvrtiny.

§ 5 
Označenie mapových listov
vojenského štátneho mapového diela 

      (1) Vrstvy medzinárodnej mapy sveta v mierke 1:1 000 000 sú označené na severnej pologuli dvojicou veľkých písmen NA až NV. Písmená A až V sú vlastným označením jednotlivých vrstiev, začínajúc od rovníka smerom na sever po štvorstupňových pásoch. Písmeno N je označením pre severnú pologuľu. K označeniu vrstvy sa za medzeru pripojí číslo šesťstupňového pásu od poludníka 180o na východ arabskými číslicami od 1 do 60.

     (2) Označenie mapových listov vojenského štátneho mapového diela v mierke 1:500 000 tvorí označenie mapy v mierke 1:1 000 000 a veľké písmeno A, B za spojovníkom, pričom horný list je označený písmenom A a dolný list je označený písmenom B.

      (3) Označenie mapových listov vojenského štátneho mapového diela v mierke 1:250 000 tvorí označenie mapy v mierke 1:1 000 000 a arabská číslica 1 až 12 za spojovníkom, pričom mapové listy sa číslujú zľava doprava a zhora nadol.

(4) Označenie mapových listov vojenského štátneho mapového diela v mierke 1:100 000 tvorí označenie mapy v mierke 1:250 000 a trojciferné číslo 101 až 106 za spojovníkom, pričom mapové listy sa číslujú zľava doprava a zhora nadol.

      (5) Označenie mapových listov vojenského štátneho mapového diela v mierke 1:50 000 tvorí označenie mapy v mierke 1:250 000 a arabská číslica 1 až 24 za spojovníkom, pričom mapové listy sa číslujú zľava doprava a zhora nadol.

     (6) Označenie mapových listov vojenského štátneho mapového diela v mierke 1:25 000 tvorí označenie mapy v mierke 1:50 000 a veľké písmeno A, B, C, D za spojovníkom, pričom ľavý horný list je označený písmenom A, pravý horný list je označený písmenom B, ľavý dolný list je označený písmenom C a pravý dolný list je označený písmenom D.

     (7) Označenie mapových listov vojenského štátneho mapového diela všetkých mierok sa doplní názvom najväčšieho sídla z územia zobrazeného na mape.

§ 6
Náležitosti žiadosti o vydanie súhlasu na vykonávanie leteckého snímkovania, 
leteckého fotografovania a leteckého filmovania 

Žiadosť o vydanie súhlasu Ministerstva obrany Slovenskej republiky na vykonávanie leteckého snímkovania, leteckého fotografovania a leteckého filmovania obsahuje
a) údaje o osobe žiadajúcej o vydanie tohto súhlasu (ďalej len „žiadateľ o vydanie súhlasu“) v rozsahu 
   1. meno, priezvisko, titul, a adresa trvalého pobytu, ak je žiadateľom o vydanie súhlasu fyzická osoba, 
    2. názov a sídlo ak je žiadateľom o vydanie súhlasu právnická osoba,
    3. identifikačné číslo žiadateľa o vydanie súhlasu, ak bolo pridelené, 
b) zoznam fyzických osôb zúčastňujúcich sa leteckého snímkovania, leteckého fotografovania alebo leteckého filmovania, vrátane pilotov lietadla, s uvedením mena, priezviska a titulu, identifikačných údajov zamestnávateľa a funkcie vykonávanej pre zamestnávateľa,
c) názov štátneho orgánu, ktorému je žiadosť adresovaná,
d) účel leteckého snímkovania, leteckého fotografovania alebo leteckého filmovania,
e) presné vymedzenie priestoru leteckého snímkovania, leteckého fotografovania alebo leteckého filmovania jeho opisom, 
f) vyznačenie náletových osí alebo priestoru leteckého snímkovania, leteckého fotografovania alebo leteckého filmovania v grafickej podobe formou mapky v mierke umožňujúcej čitateľnosť informácií voľným okom a jasnú identifikáciu tohto priestoru,
g) dátum alebo časový úsek vykonania leteckého snímkovania, leteckého fotografovania alebo leteckého filmovania, 
h) údaje 
1. o druhu lietadla, z ktorého sa vykoná letecké snímkovanie, letecké fotografovanie alebo letecké filmovanie, s uvedením jeho typového označenia, imatrikulačného znaku, výrobného čísla alebo iného údaju zabezpečujúceho jeho identifikáciu a identifikáciu vlastníka lietadla,
2. o type záznamového média a o type záznamového zariadenia s uvedením konštanty komory a rozlišovacej schopnosti,
3. o výške letu, 
4. o plánovanom počte snímok alebo inom parametri vyjadrujúcom rozsah získavaných prvotných materiálov leteckého snímkovania, leteckého fotografovanie alebo leteckého filmovania,
5. o mierke leteckého snímkovania, 
6. o pozdĺžnom a priečnom prekryte pri leteckom snímkovaní, 
i)  doklad o splnení podmienok podľa osobitného predpisu,) ak ide o letecké snímkovanie,
j)  zmluvu o postupovaní utajovaných skutočností uzavretú medzi žiadateľom o vydanie súhlasu a Ministerstvom obrany Slovenskej republiky podľa osobitného predpisu,) ak ide o letecké snímkovanie. 

§ 7
Náležitosti oznámenia o nadobudnutí prvotných materiálov 
leteckého snímkovania, prvotných materiálov leteckého 
fotografovania a prvotných materiálov leteckého filmovania

Oznámenie o nadobudnutí prvotných materiálov leteckého snímkovania, prvotných materiálov leteckého fotografovania a prvotných materiálov leteckého filmovania obsahuje
a) údaje o osobe oznamovateľa v rozsahu  
   1. meno, priezvisko, titul a adresa trvalého pobytu, ak ide o fyzickú osobu,  
   2. názov a sídlo, ak ide o právnickú osobu,  
b) názov štátneho orgánu, ktorému je oznámenie adresované,
c) číslo a dátum vydania súhlasu Ministerstva obrany Slovenskej republiky na vykonanie leteckého snímkovania, leteckého filmovania alebo leteckého filmovania,
d) vyznačenie náletových osí alebo priestoru leteckého snímkovania, leteckého fotografovania alebo leteckého filmovania v grafickej podobe formou mapky v mierke umožňujúcej čitateľnosť informácií voľným okom a jasnú identifikáciu tohto priestoru,
e) dátum alebo časový úsek vykonania leteckého snímkovania, leteckého fotografovania alebo leteckého filmovania,
f) údaje 
    1. o druhu záznamu a type záznamového média, 
    2. o počte nadobudnutých snímok alebo o  inom parametri vyjadrujúcom rozsah získaných prvotných materiálov leteckého snímkovania, leteckého fotografovania alebo leteckého filmovania,
   3. o pozdĺžnom a priečnom prekryte pri leteckom snímkovaní.

§ 8
Podrobnosti o súvisiacich parametroch poskytovaných pri odovzdávaní prvotných materiálov leteckého snímkovania na archívne účely

Pri odovzdávaní prvotných materiálov leteckého snímkovania na archívne účely sa osobitnému archívu zriadenému Ministerstvom obrany Slovenskej republiky poskytujú aj tieto súvisiace údaje: 
a) údaje o základných charakteristikách letu, najmä o výške letu, meteorologických podmienkach a stave atmosféry v čase a v priestore leteckého snímkovania, 
b) údaje o type záznamového média a o type záznamového zariadenia s uvedením konštanty komory a rozlišovacej schopnosti,
c) kópie kalibračných certifikátov použitého záznamového zariadenia,
d) údaje o polohách stredov snímok a o ich mierke, 
e) hodnotenie fotografickej, geometrickej, rádiometrickej, fotogrametrickej kvality a spektrálneho rozsahu snímok. 

§ 9
Náležitosti žiadosti o vydanie preukazu oprávňujúceho 
osobu na vstup a vjazd na cudzie nehnuteľností

(1) Žiadosť o vydanie preukazu oprávňujúceho osobu vykonávajúcu geodetické a kartografické činnosti pre potreby obrany štátu (ďalej len „žiadateľ“) na vstup a vjazd na cudzie nehnuteľnosti obsahuje
a) údaje o žiadateľovi v rozsahu	
    1. meno, priezvisko, titul, adresa trvalého pobytu a číslo občianskeho preukazu alebo séria a číslo cestovného dokladu cudzinca, ak ide o fyzickú osobou,  
    2. názov a sídlo, ak ide o právnickú osobu, 
3. údaje o osobách podľa bodu 1, ktoré majú vykonávať geodetické a kartografické činnosti za žiadateľa podľa bodu 2, 
b) názov štátneho orgánu, ktorému je žiadosť adresovaná,	
c) dátum narodenia žiadateľa a jeho identifikačné číslo, ak bolo pridelené,
d) identifikačné údaje zamestnávateľa žiadateľa,
e) typ motorového vozidla a evidenčné číslo vozidla žiadateľa.

(2) Vzor preukazu podľa odseku 1 je uvedený v prílohe.

§ 10
Účinnosť

Táto vyhláška nadobúda účinnosť 1. januára 2016.

Martin Glváč 

Príloha k vyhláške Ministerstva obrany
Slovenskej republiky č. ..../2015 Z. z.

Vzor preukazu oprávňujúcu osobu vykonávajúcu geodetické a kartografické činnosti pre potreby obrany štátu na vstup a vjazd na cudzie nehnuteľnosti

Predná strana 

Zadná strana